આ વાત અમે નહીં, પરંતુ લેન્સેટ જર્નલમાં પ્રકાશિત એક અહેવાલમાં કહેવાઈ છે. વિશ્વ આરોગ્ય સંસ્થા, વિશ્વ બૅન્ક અને સંયુક્ત રાષ્ટ્રોની વિશ્વ હવામાન સંસ્થા (ડબ્લ્યુએમઓ), અનેક વિશ્વવિદ્યાલયો સહિત ૨૬ સંસ્થાઓના સંશોધકોએ કરેલા સંશોધનોમાં આ ગંભીર અને ચિંતાજનક તારણ બહાર આવ્યું છે. અબજો લોકોના આરોગ્યની સામે બદલાતી આબોહવાથી ગંભીર નુકસાન થઈ રહ્યું છે. ગરમ મોજાં અને વૈશ્વિક ગરમીથી ડેન્ગ્યુ તાવનો ચેપ ઝડપથી પ્રસરે છે. ડેન્ગ્યુ તાવ એ વિશ્વનો સૌથી ઝડપથી પ્રસરતો રોગ છે. વાયુ પ્રદૂષણથી દર વર્ષે લાખો લોકોના કમોત થઈ રહ્યા છે. પાકને ગંભીર નુકસાન પહોંચી રહ્યું છે. તેના કારણે ભૂખમરો વધી રહ્યો છે.